CELEX: 32021D1180
Language: lt
Date: 1626134400000
Title: Tarybos sprendimas (ES) 2021/1180 2021 m. liepos 13 d. dėl pozicijos, kurios Europos Sąjungos vardu turi būti laikomasi Susitarimo dėl oficialiai remiamų eksporto kreditų dalyviams pagal rašytinę procedūrą priimant sprendimą iš dalies pakeisti to susitarimo nuostatas dėl komercinių palūkanų orientacinių normų

2021 7 19   
               
               
                  LT
               
               
                  Europos Sąjungos oficialusis leidinys
               
               
                  L 256/97
               
            
         TARYBOS SPRENDIMAS (ES) 2021/1180
         2021 m. liepos 13 d.
         dėl pozicijos, kurios Europos Sąjungos vardu turi būti laikomasi Susitarimo dėl oficialiai remiamų eksporto kreditų dalyviams pagal rašytinę procedūrą priimant sprendimą iš dalies pakeisti to susitarimo nuostatas dėl komercinių palūkanų orientacinių normų
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     Susitarime dėl oficialiai remiamų eksporto kreditų (toliau – Susitarimas) pateiktos gairės, parengtos Ekonominio bendradarbiavimo ir plėtros organizacijos sistemoje, taikomos Sąjungoje remiantis Europos Parlamento ir Tarybos reglamentu (ES) Nr. 1233/2011 (1);
                  
               
                     (2)
                  
                  
                     Susitarimo 63 straipsnyje nustatyta, kad Susitarimo dalyviai (toliau – dalyviai) turėtų reguliariai peržiūrėti komercinių palūkanų orientacinių normų (CIRR) nustatymo sistemą, kad užtikrintų, jog paskelbtos normos atitiktų esamas rinkos sąlygas ir galiojančių normų nustatymo tikslus. Taip pat turėtų būti peržiūrima marža, kuri pridedama taikant tas normas;
                  
               
                     (3)
                  
                  
                     dalyviai, taikydami rašytinę procedūrą, turi priimti sprendimą dėl numatomo sprendimo iš dalies pakeisti Susitarimo XVI priede pateiktas nuostatas dėl CIRR;
                  
               
                     (4)
                  
                  
                     numatomu sprendimu iš dalies pakeisti nuostatas dėl CIRR turėtų būti užtikrintas didesnis politikos nuoseklumas ir suderinta skolinimo praktika, taip dalyviams užtikrinant vienodesnes sąlygas. Be to, juo fiksuotosios palūkanų normos, taikomos oficialiai remiamų eksporto kreditų sandoriuose, turėtų būti priartintos prie rinkos palūkanų normų ir užtikrinta, kad tos fiksuotosios palūkanų normos būtų labiau pritaikytos prie privačioje finansų rinkoje siūlomų sąlygų. Dvejų metų pereinamasis laikotarpis turėtų suteikti eksporto kreditų agentūroms laiko priimti ir išplatinti naujas gaires;
                  
               
                     (5)
                  
                  
                     tikslinga nustatyti poziciją, kurios Sąjungos vardu turi būti laikomasi dėl sprendimo, kurį turi priimti dalyviai pagal rašytinę procedūrą, nes numatomas sprendimas iš dalies pakeisti nuostatas dėl CIRR pagal Reglamento (ES) Nr. 1233/2011 2 straipsnį Sąjungai bus privalomas ir gali stipriai paveikti Sąjungos teisės turinį,
                  
               PRIĖMĖ ŠĮ SPRENDIMĄ:
         
            1 straipsnis
            Pozicija, kurios Sąjungos vardu turi būti laikomasi Susitarimo dėl oficialiai remiamų eksporto kreditų dalyviams pagal rašytinę procedūrą priimant sprendimą iš dalies pakeisti nuostatas dėl komercinių palūkanų orientacinių normų, grindžiama Susitarimo dalyvių sprendimo projektu (2).
         
         
            2 straipsnis
            Šis sprendimas įsigalioja jo priėmimo dieną.
         
         
            Priimta Briuselyje 2021 m. liepos 13 d.
            
               
                  Tarybos vardu
               
               
                  Pirmininkas
               
               A. ŠIRCELJ
            
         
         
            (1)  2011 m. lapkričio 16 d. Europos Parlamento ir Tarybos reglamentas (ES) Nr. 1233/2011 dėl tam tikrų gairių taikymo oficialiai remiamiems eksporto kreditams, kuriuo panaikinami Tarybos sprendimai 2001/76/EB ir 2001/77/EB (OL L 326, 2011 12 8, p. 45).
         
            (2)  Žr. dokumentą ST 10046/21 (http://register.consilium.europa.eu).